Galko, Ľubomír, poslanec NR SR (2017-06-14):
Ďakujem pekne. Vážená pani podpredsedníčka, vážení kolegovia, kolegyne, v mene skupiny poslancov zo strán SaS, OĽANO a SME RODINA vám predkladám návrh ústavného zákona o záväzných pravidlách pre financovanie obrany Slovenskej republiky. Cieľom predloženia tohto návrhu ústavného zákona je zabezpečiť stabilnú a predvídateľnú úroveň financovania obrany Slovenskej republiky na cieľovej úrovni najmenej 2 % hrubého domáceho produktu. Slovensko ako člen Severoatlantickej aliancie viackrát deklarovalo svoje odhodlanie plniť záväzky v oblasti investícií do vlastnej obranyschopnosti, čo sa však zatiaľ nepremietlo do praxe. Dlhodobo je nemožné využívať stav, aby tie krajiny, ktoré si svoje záväzky plnia, preberali zodpovednosť za bezpečnosť tých krajín, ktoré si svoje záväzky neplnia a nemajú ani ambíciu splniť ich postupne v priebehu nasledujúcich rokov. To je jeden aspekt. Za oveľa dôležitejší aspekt však pokladáme to, že naše dlhodobo podvyživené ozbrojené sily tie peniaze doslova životne potrebujú. Vo všeobecnosti totiž platí to, že štát, ktorý nechce financovať armádu vlastnú, bude skôr či neskôr musieť financovať armádu cudziu. Objem výdavkov na obranu na Slovensku v súčasnosti stačí ledva na personálne a režijné výdavky. Na výcvik a modernizáciu bojovej techniky, ktorá je po životnosti, ostáva minimum financií. Ozbrojené sily Slovenskej republiky potrebujú mať istotu, že investície do novej techniky budú v budúcnosti mať zabezpečené kontinuálne, aby mohli plniť svoje plány z Bielej knihy o obrane Slovenskej republiky, ktorú ministerstvo prednedávnom aktualizovalo a v ktorej počítajú okrem iného s dokončením výmeny dopravných lietadiel, viacúčelových vrtuľníkov či radarov a so začatím vyzbrojovania jedného mechanizovaného práporu bojovými obrnenými vozidlami 4x4 a viacúčelovými taktickými vozidlami. Dnes majú ozbrojené sily viac ako 70 % pozemnej výzbroje a techniky po životnosti. Kariérny rast vojakov sa spomaľuje a niektoré vojenské spôsobilosti môžu naše ozbrojené sily za súčasného stavu nezvratne stratiť. Návrhom zákona sa zakotví pravidlo, že výška rozpočtových výdavkov vynakladaných na obranu Slovenskej republiky bude najmenej vo výške 2 % hrubého domáceho produktu za rok, ktorý dva roky predchádza príslušnému rozpočtovému roku, pričom v prechodnom období sa predpokladá postupný nábeh na túto cieľovú sumu a to postupným zvyšovaním o 0,1 percentuálneho bodu oproti percentuálnemu podielu výdavkov na obranu HDP za obdobie, ktoré dva roky predchádza príslušnému rozpočtovému roku. Zohľadňovanie roku, ktorý dva roky predchádza príslušnému rozpočtovému roku, je nevyhnutné z toho dôvodu, že pri tvorbe rozpočtu na každý budúci kalendárny rok ešte nie je známe HDP za aktuálny kalendárny rok, ale iba za predchádzajúci kalendárny rok. Záväzok týkajúci sa dvojpercentnej referenčnej hodnoty je potrebné vnímať ako odporúčanú hranicu výdavkov smerujúcich na pokrytie nákladov na optimálne fungovanie ozbrojených síl Slovenskej republiky. Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie. Vážení kolegovia, kolegyne, dovolím si vás požiadať o podporu predmetného návrhu zákona. Ďakujem pekne.